**M e s t o  S e n i c a**

Mestský úrad Senica

Štefánikova 1408/56, 905 25 Senica

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Zn. 2021/18. MsZ/bod 12/ Návrh na vstup mesta Senica do Smart Cities klubu

Materiál na rokovanie

**18. zasadnutie Mestského zastupiteľstva v Senici**

Dňa: 23.9.2021

Bod programu číslo: 12

Názov materiálu: **Návrh na vstup mesta Senica do Smart Cities klubu**

Návrh vypracoval: Mgr. Filip Lackovič, zástupca primátora

Návrh predkladá: Ing. Mgr. Martin Džačovský, primátor mesta

Návrh prerokovala: Mestská rada dňa: 9.9.2021

Návrh na uznesenie: **Mestské zastupiteľstvo v Senici**

**a/ schvaľuje**

**vstup mesta Senica do Smart Cities klubu**

V Senici dňa 23. septembra 2021

**Dôvodová správa**

Mesto Senica podalo 26.8.2020 žiadosť o čerpanie NFP pre projekt s názvom Smart plán mesta Senica. K tomuto projektu sa viaže aj schválenie Stratégie zavádzania inteligentných technológií v meste Senica, ktorá definuje základné rámce rozvoja mesta v oblasti plánovania a implementácie projektov zameraných na moderné technológie, predovšetkým v oblasti SMART riešení. 24.6.2021 dostalo mesto Senica rozhodnutie o schválení žiadosti o nenávratný finančný príspevok, ktorým bola schválená žiadosť mesta Senica pre projekt s názvom „Smart plán mesta Senica“. V projekte sa počíta s inteligentným (smart) riadením dynamickej dopravy na svetelnej križovatke, vrátane monitoringu hustoty dopravy, pribudnú radary, bezpečné priechody pre chodcov, riadenie statickej dopravy na „rýchloobrátkových“ parkoviskách vrátane monitoringu obsadenosti či dobudovanie centrálneho dohľadového pracoviska vrátane doplnenia požadovaných kamier. Mesto Senica má v pláne pokračovať v modernizácii služieb mesta aj v ďalších oblastiach života, ktoré si vyžadujú istú mieru vzájomnej koordinácie. Analýzy, ktoré sú prepojené s realizáciou musia byť založené na odbornosti a rozvážnej príprave. Preto má mesto záujem byť členom silného zoskupenia odborníkov, výrobcov, vývojárov, či predstaviteľov moderných a inteligentných miest.

Smart Cities klub je neformálnou platformou slúžiacou na výmenu skúseností a spoluprácu medzi vedením miest a expertmi pri príprave stratégií a programov na ceste k Smart City. Poslaním klubu je meniť slovenské mestá nielen v oblasti využívania Smart technológií, ale najmä v oblasti zvyšovania kvality života svojich obyvateľov. V snahe mesta Senica prinášať jeho obyvateľom kvalitné služby je nevyhnutné zavádzať moderné technológie a inovácie do poskytovaných služieb. Či už v oblasti dopravy, bezpečnosti, odpadového hospodárstva a ochrany životného prostredia, v sociálnych službách alebo vo vzdelávaní sa mnohé západoeurópske mestá orientujú práve na moderné technológie.

Vzhľadom na zložitosť témy máme za to, že by sme mali naviazať vzťah s touto organizáciu za účelom dosiahnutia čo najlepšej realizácie daného projektu vzhľadom na znalosti a skúsenosti členov tohto združenia. Vstup mesta do klubu Smart Cities predstavuje pomocnú ruku v ďalšom rozvoji mesta, kde vládnu technológie a virtuálne procesy. Viac o klube je na stránke https://smartcitiesklub.sk/. Materiál má dopad na rozpočet mesta. Členský poplatok v Smart Cities klube je 1500 €/rok.