Mesto Senica

Štefánikova 1480/56, 905 25 Senica

Hlavná kontrolórka

Zn. 2021\_18.MsZ\_19.3\_Správa HK o výsledku kontroly vyúčtovania dotácie poskytnutej ZSS Senica n.o. z rozpočtu v r. 2020

Materiál na rokovanie

**18. zasadnutie Mestského zastupiteľstva v Senici**

Dňa: 23.09.2021

Bod programu číslo: 19.3

Názov materiálu:   **Správa hlavnej kontrolórky o výsledku kontroly**

**vyúčtovania dotácie poskytnutej Zariadeniu sociálnych**

**služieb Senica n.o. z rozpočtu mesta v r. 2020**

Návrh vypracoval: JUDr. Elena Jankovičová, hlavná kontrolórka mesta Senica

Návrh predkladá: JUDr. Elena Jankovičová, hlavná kontrolórka mesta Senica

Návrh na uznesenie: Mestské zastupiteľstvo v Senici

**berie na vedomie**

**Správu hlavnej kontrolórky o výsledku kontroly**

**vyúčtovania dotácie poskytnutej Zariadeniu sociálnych**

**služieb Senica n.o. z rozpočtu mesta v r. 2020**

V Senici dňa 14.09.2021

Mesto Senica

Štefánikova 1480/56, 905 25 Senica

Hlavná kontrolórka

SPRÁVA

o výsledku kontroly

Hlavná kontrolórka mesta Senica JUDr. Elena Jankovičová vykonala na základe plánu kontrolnej činnosti na II. polrok 2021 a v súlade s ust. § 18d z.č. 369/1990 Zb. o obecnom zriadení v znení neskorších predpisov u  povinnej osoby Mestský úrad v Senici kontrolu vyúčtovania dotácie poskytnutej Zariadeniu sociálnych služieb Senica n.o. z rozpočtu mesta v r. 2020.

Predmetom kontroly bola správnosť vyúčtovania dotácie, ktorá bola Zariadeniu sociálnych služieb Senica n.o., so sídlom Štefánikova 1598/11B, 905 01 Senica poskytnutá v roku 2020 z rozpočtu mesta Senica. Cieľom kontroly bolo overiť objektívny stav kontrolovaných skutočností a ich súlad so zmluvou, všeobecne záväznými právnymi predpismi a vnútornými aktmi riadenia.

Základné právne východiská pre výkon kontroly:

* Zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov (ďalej aj „ z. č. 583/2004 Z. z.“)
* Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov (ďalej aj z. č. 523/2004 Z. z.“)
* Zákon č. 369/1990 Z. z. o obecnom zriadení (ďalej aj „z. č. 369/1990 Z.“)

Pre výkon kontroly bol východiskovým stavom stav predpisov v znení platnom v kontrolovanom období.

Podľa ustanovenia § 7 ods. 2 z.č. 583/2004 Z.z.: „ Z rozpočtu obce sa môžu poskytovať dotácie právnickým osobám, ktorých zakladateľom je obec, a to na konkrétne úlohy a akcie vo verejnom záujme alebo v prospech rozvoja územia obce.“

Zariadenie sociálnych služieb Senica n.o. je nezisková organizácia, ktorú v roku 2005 založilo mesto Senica ako jediný zakladateľ Zakladateľskou listinou zo dňa 04.04.2005.

V roku 2020 boli podľa ustanovenia § 7 ods. 2 z.č. 583/2004 Z.z. Zariadeniu sociálnych služieb Senica n.o. (ďalej aj „ZSS“) poskytnuté dve dotácie.

1. Dňa 17.12.2019 bola uzatvorená Zmluva o poskytnutí dotácie z rozpočtu mesta, predmetom ktorej bolo poskytnutie dotácie na rok 2020 v sume 40 000,00 €. Dotácia mala byť uhradená v  troch splátkach:

- v termíne do 31.03.2020 – 20 000,00 €

- v termíne do 31.08.2020 – 10 000,00 €

- v termíne do 31.10.2020 – 10 000,00 € .

Prijímateľ dotácie bol povinný vyúčtovať poskytnutú dotáciu do 30 kalendárnych dní po jej vyčerpaní, najneskôr do 15.12.2020.

Vyúčtovanie podľa čl. II ods. 3 Zmluvy o poskytnutí dotácie musí obsahovať písomné vecné vyúčtovanie a  finančné vyúčtovanie vypracované v súlade so z.č. 431/2002 Z.z. o účtovníctve. Súčasťou vyúčtovania je aj celková rekapitulácia výdavkov, vyčíslenie výšky celkovej vyčerpanej sumy z poskytnutej dotácie resp. jej časti, písomné potvrdenie o formálnej správnosti vyúčtovania a uvedenie miesta, kde sa originály dokladov, súvisiace s poskytnutou dotáciou u žiadateľa nachádzajú. Zmluva nadobudla účinnosť dňa 18.12.2019.

Mesto Senica uhradilo dotáciu zo svojho rozpočtu v troch splátkach:

1. sumu 20 000,00 € dňa 20.01.2020

2. sumu 10 000,00 € dňa 20.02.2020

3. sumu 10 000,00 € dňa 07.10.2020.

Realizácia úhrad z účtu mesta Senica bola pre potreby kontroly preukázaná účtovnými dokladmi viažucimi sa k príslušnej časti transferu- platobnými poukazmi č. 20200366 (účtovný doklad č. 909), 20200847 (účtovný doklad č. 924) a 20203709 (účtovný doklad č. 993).

Podľa vyjadrenia vedúceho finančného oddelenia bola druhá splátka dotácie vo výške 10 000,00 € vyplatená v skoršom ako zmluvne dohodnutom termíne na základe žiadosti riaditeľky ZSS z dôvodu nedostatku zdrojov očakávaných v nadväznosti na  finančný príspevok na financovanie sociálnej služby od poskytovateľa Ministerstvo práce, sociálnych vecí a rodiny SR.

ZSS predložilo vyúčtovanie dotácie poskytnutej na základe Zmluvy zo dňa 17.12.2019 dňa 02.12.2020, vyúčtovanie bolo v podateľni MsÚ zaevidované pod ev. č. 40337.

Z vyúčtovania bolo zistené, že 1. časť dotácie v sume 20 000,00 € bola v plnej výške čerpaná na výplaty zamestnancov dňa 05.02.2020 za mesiac január 2020. Druhá časť dotácie v sume 10 000,00 € bola čerpaná na úhradu dodávateľských faktúr v období od 06.03.2020 do 09.09.2020. Tretia časť dotácie v sume 10 000,00 € bola čerpaná na úhradu dodávateľských faktúr dňa 08.10.2020 a 10.11. 2020 v celkovej výške 10 000,00 €.

Vyúčtovanie obsahuje potvrdenie správnosti vyúčtovania po formálnej a vecnej stránke s tým, že všetky originály dokladov sa nachádzajú na adrese Poliklinika Senica, n.o. Sotinská 1588, 905 01 Senica.

Dokladovú časť vyúčtovania tvorí celková rekapitulácia výdavkov s priloženými fotokópiami výpisov z účtu, dodávateľských faktúr, dohôd o platbách, rozhodnutí a ďalších účtovných dokladov preukazujúcich vyúčtovanie prác, tovarov a služieb dodávateľmi podľa jednotlivých vyplatených častí dotácie.

Ku kontrole správnosti vyúčtovania boli predložené ďalšie doklady vyžiadané od ZSS hlavnou kontrolórkou – Zmluva o poskytovaní služieb s Poliklinikou Senica, predmetom ktorej je výkon účtovníctva a spracovanie miezd pre ZSS, Zmluvy o poistení uzatvorené s poisťovňou Kooperatíva, a.s. Bratislava č. 6574471319 a 6527904783, Zmluva o podnájme s Mestským podnikom služieb Senica spol. s r.o. a Hlavná kniha za analytické a syntetické účty ZSS za obdobie 01.2020 - 12.2020 .

Najvyššia suma 20 000,00 € bola z dotácie použitá na mzdy pre zamestnancov. Ďalšie opakované položky (spolu v sume 36 678,08 €), na úhradu ktorých bola dotácia v r. 2020 použitá zobrazuje graf č. 1:

Vo zvyšku bola dotácia použitá najmä na úhradu faktúr od dodávateľov služieb (napr. za opravu PC 421,40 €, kontrolu a opravu hasiacich prístrojov 591,46 €, audit účtovnej závierky 336,00 €, služby BOZP 240,00 €, servis výťahov 150,91 €). Suma 503,19 € bola použitá na úhradu licencie za modul IS – Pobytová starostlivosť, suma 617,19 € na úhradu 1. splátky miestneho poplatku za komunálne odpady a drobné stavebné odpady za rok 2020.

2. Dňa 22.05.2020 bola uzatvorená Zmluva o poskytnutí dotácie z rozpočtu mesta, predmetom ktorej bolo poskytnutie dotácie v sume 800,00 €. ZSS sa v zmluve zaviazalo použiť dotáciu v plnej výške na kúpu vecí (polohovacích postelí, nábytku a obliečok) potrebných na vybavenie karanténneho centra ZSS zriadeného podľa Príkazu primátora mesta Senica na zriadenie karanténneho miesta pre príjem žiadateľov o bezodkladné poskytovanie sociálnych služieb v zriadeniach podmienených odkázanosťou a k tomu prislúchajúcich služieb: ubytovanie, stravovanie, pomoc pri odkázanosti na pomoc inej fyzickej osoby – najmä sebaobslužné úkony a obslužné úkony.

Poskytovateľ dotácie sa zaviazal uhradiť dohodnutú sumu bezodkladne po nadobudnutí účinnosti zmluvy. Prijímateľ dotácie sa zaviazal bezodkladne po uskutočnení kúpy, najneskôr však do 30.06.2020 predložiť poskytovateľovi doklad o realizovaní kúpy. Zmluva nadobudla účinnosť dňa 26.05.2020.

Realizácia úhrady z účtu mesta Senica bola vykonaná dňa 29.05.2020 a pre potreby kontroly preukázaná účtovným dokladom viažucim sa k transferu- platobným poukazom č. 20201977 (účtovný doklad č. 954).

ZSS predložilo doklady k vyúčtovaniu dotácie poskytnutej na základe Zmluvy zo dňa 22.05.2020 dňa 15.06.2020. Vyúčtovanie nebolo zaevidované pod podacím číslom, príjem dokladov do podateľne bol potvrdený prezentačnou pečiatkou s vyznačením dňa doručenia a podpisom zamestnanca, ktorý doklady prevzal.

Použitie finančných prostriedkov na účel určený zmluvou preukázal prijímateľ faktúrou č. 2020/62 vystavenou dodávateľom SLOVCARE s.r.o., Trnava – nákup polohovacieho lôžka a matraca vrátane dopravy a montáže spolu v sume 619,00 €. Ďalej predložil pokladničné doklady z predajných miest Mӧbelix SK, s.r.o. , Bratislava č. 00203 a 01556 za nákup lôžkovín, vankúšov, prestieradiel spolu v sume 70,96 € a JYSK s.r.o. , Bratislava č. 184 a 1816 za nákup uterákov, plachty, vybavenie do kúpeľne, obliečok, úložného boxu spolu v sume 110,96 €. K príjmovým pokladničným dokladom boli zároveň doložené výdavkové pokladničné doklady ZSS č. 055/2020 na sumu 102,96 € a č. 058/2020 na sumu 78,91 €. Celkom ZSS vyúčtovalo nákupy na vybavenie karanténneho centra v hodnote 800,87 €, t.j. vyúčtovalo celú sumu poskytnutú na dohodnutý účel podľa zmluvy zo dňa 22.05.2020.

**Záver :**

Kontrolou vyúčtovania dotácií poskytnutých Zariadeniu sociálnych služieb Senica n.o. z rozpočtu mesta v r. 2020 neboli zistené nedostatky. Napriek uvedenému konštatovaniu som však v správe uviedla odporúčania týkajúce prehodnotenia zmlúv, ktoré ZSS má uzatvorené s poisťovňou Kooperatíva a Mestským podnikom služieb spol. s r.o., zároveň som navrhla, aby bolo v budúcnosti do textu Zmluvy o poskytnutí dotácie zakomponované ustanovenie, ktorým sa vylúči možnosť uhrádzať z dotácie miestne dane a poplatky, ktorých správcom je mesto Senica.

Správa sa nachádza v dokumentácii hlavnej kontrolórky a je k dispozícii k nahliadnutiu.

V Senici dňa 14. 09. 2021

JUDr. Elena Jankovičová

hlavná kontrolórka mesta Senica