Mesto Senica

Štefánikova 1480/56, 905 25 Senica

Hlavná kontrolórka

Zn. 2021\_18.MsZ\_19.2\_Správa HK o výsledku kontroly uplatňovania z.č. 447/2015 Z.z. a VZN mesta Senica č. 68/2019 o miestnom poplatku za rozvoj v r. 2020

Materiál na rokovanie

**18. zasadnutie Mestského zastupiteľstva v Senici**

Dňa: 23.09.2021

Bod programu číslo: 19.2

Názov materiálu:   **Správa hlavnej kontrolórky o výsledku kontroly**

**uplatňovania z.č. 447/2015 Z.z. o miestnom poplatku za**

**rozvoj a VZN mesta Senica č. 68/2019 o miestnom poplatku**

**za rozvoj za rok 2020**

Návrh vypracoval: JUDr. Elena Jankovičová, hlavná kontrolórka mesta Senica

Návrh predkladá: JUDr. Elena Jankovičová, hlavná kontrolórka mesta Senica

Návrh na uznesenie: Mestské zastupiteľstvo v Senici

**berie na vedomie**

**Správu hlavnej kontrolórky o výsledku kontroly**

**uplatňovania z.č. 447/2015 Z.z. o miestnom poplatku za**

**rozvoj a VZN mesta Senica č. 68/2019 o miestnom poplatku**

**za rozvoj za rok 2020**

V Senici dňa 14.09.2021

Mesto Senica

Štefánikova 1480/56, 905 25 Senica

Hlavná kontrolórka

SPRÁVA

o výsledku kontroly

Hlavná kontrolórka mesta Senica JUDr. Elena Jankovičová ako oprávnená osoba vykonala na základe plánu kontrolnej činnosti na II. polrok 2021 a v súlade s ust. § 18d z.č. 369/1990 Zb. o obecnom zriadení v znení neskorších predpisov u povinnej osoby Mestský úrad v Senici, Štefánikova 1408/56, 905 25 Senica kontrolu uplatňovania zákona č. 447/2015 Z.z. o miestnom poplatku za rozvoj a VZN mesta Senica č. 68/2019 o miestnom poplatku za rozvoj za rok 2020.

Predmetom kontroly bolo uplatňovanie ustanovení zákona č. 447/2015 Z.z. o miestnom poplatku za rozvoj a VZN mesta Senica č. 68/2019 o miestnom poplatku za rozvoj zamestnancami mesta v kontrolovanom období od 01.01.2020 do 31.12.2020.

Cieľom kontroly bolo overiť objektívny stav kontrolovaných skutočností a ich súlad so všeobecne záväznými právnymi predpismi a vnútornými aktmi riadenia so zameraním na dodržiavanie zákonnosti, účinnosti, hospodárnosti a efektívnosti pri vyrubovaní miestneho poplatku za rozvoj.

Základné právne východiská pre výkon kontroly:

* z. č. 447/2015 Z.z. o miestnom poplatku za rozvoj a o zmene a doplnení niektorých zákonov (ďalej aj ako „zákon o miestnom poplatku“)
* Všeobecne záväzné nariadenie mesta Senica č. 68/2019 o miestnom poplatku za rozvoj (ďalej aj ako „VZN č. 68/2019“)

Pre výkon kontroly bol východiskovým stavom stav predpisov v znení platnom v kontrolovanom období.

S poukazom na ustanovenie § 18d) ods. 3 zákona č. 369/1990 Zb. o obecnom zriadení v znení neskorších predpisov predmetom kontroly nebola správnosť postupu v konaní vyrubovania miestneho poplatku ani  správnosť vydávaných rozhodnutí.

Miestny poplatok za rozvoj je upravený v zákone č. 447/2015 Z.z. o miestnom poplatku za rozvoj a o zmene a doplnení niektorých predpisov. Tento zákon určuje podmienky pre ustanovenie poplatku na území obce, ako aj podmienky pre jeho výpočet, vyrubenie, platenie, vrátenie a použitie výnosu. Mesto Senica ustanovilo miestny poplatok za rozvoj na území mesta Všeobecne záväzným nariadením č. 68/2019 o miestnom poplatku za rozvoj. V ňom ustanovilo sadzby za každý, aj začatý m2 podlahovej plochy nadzemnej časti pre jednotlivé stavby takto:

a) 3,00 Eur za každý aj začatý m2  pri stavbe na bývanie,

b) 5,00 Eur za každý aj začatý m2 stavby na pôdohospodársku produkciu, skleníky, stavby pre vodné hospodárstvo, stavby využívanej na skladovanie vlastnej pôdohospodárskej produkcie vrátane stavieb na vlastnú administratívu,

c) 10,00 Eur za každý aj začatý m2  priemyselnej stavby a stavby využívanej na skladovanie vrátane stavieb na vlastnú administratívu,

d) 10,00 Eur za každý aj začatý m2  stavby na ostatné podnikanie a na zárobkovú činnosť, stavby využívanej na skladovanie a administratívu súvisiacu s ostatným podnikaním a so zárobkovou činnosťou,

e) 5,00 Eur za každý aj začatý m2 pre ostatné stavby.

V ďalšom texte VZN č. 68/2019 odkazuje na úpravu miestneho poplatku podľa ustanovení zákona o miestnom poplatku.

Predmet poplatku za rozvoj je upravený v § 3 zákona o miestnom poplatku a je v texte vymedzený pozitívne aj negatívne, t.j. určením, čo je a čo nie je predmetom poplatku za rozvoj.

Poplatková povinnosť vzniká dňom právoplatnosti stavebného povolenia, dňom právoplatnosti rozhodnutia o povolení zmeny stavby pred jej dokončením, dňom právoplatnosti rozhodnutia o dodatočnom povolení stavby alebo dňom doručenia oznámenia stavebného úradu k ohlásenej stavbe.

V podmienkach mesta nie je vypracovaný žiaden písomný dokument, ktorý by upravoval postup a proces pre riadne vyrubenie miestneho poplatku za rozvoj. V súčasnosti sa realizuje postup tak, že spoločný obecný úrad predkladá vedúcemu finančného oddelenia rovnopisy/fotokópie stavebných povolení, rozhodnutí alebo oznámení stavebného úradu za obdobie, ktoré nie je presne dohodnuté. Vedúci finančného oddelenia po oboznámení sa s dokumentáciou doručí tieto dokumenty zamestnankyniam, ktoré sú poverené správou miestneho poplatku na ďalšie konanie. Z informácií, ktoré sú obsiahnuté v stavebnom povolení/ rozhodnutí/oznámení (alebo dodatočne zistených u zamestnancov spoločného obecného úradu) vypočíta poverená zamestnankyňa výšku poplatku a vydá rozhodnutie, ktorým miestny poplatok príslušnému poplatníkovi vyrubí.

V kontrolovanom období doručil spoločný obecný úrad finančnému oddeleniu spolu 93 dokladov.

Počet doručených dokladov podľa jednotlivých druhov zobrazuje graf č. 1:

Počet vydaných rozhodnutí z celkového počtu predložených dokladov zobrazuje graf č. 2:

Za správnosť, včasnosť a úplnosť celého priebehu vyrubovania miestneho poplatku zodpovedá správca dane, pričom sa jedná o správu verejných zdrojov. Správca pritom vychádza výlučne z informácií a dokladov, ktoré mu poskytne spoločný obecný úrad.

Pre správne určenie základu poplatku je potrebné vychádzať z § 6 zákona o miestnom poplatku v nadväznosti na § 3 zákona, ktorý upravuje predmet poplatku.

Základom poplatku je výmera nadzemnej časti podlahovej plochy realizovanej stavby v m2 , ktorá je predmetom poplatku, pričom zákon určuje, ktoré podlahové plochy sa do konečnej výmery započítavajú, a ktoré započítavané nie sú.

S poukazom na ustanovenia z.č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a vyhlášky č. 453/2000 Z.z., ktorou sa vykonávajú niektoré ustanovenia stavebného zákona, výmera podlahovej plochy stavby nie je náležitosťou vydaného stavebného povolenia, rozhodnutia o povolení zmeny stavby pred jej dokončením, ohlásenia stavebnému úradu alebo rozhodnutia o dodatočnom povolení stavby, preto sa tento údaj v povoleniach, rozhodnutiach a oznámeniach nenachádza ( aj keď niektoré povolenia, rozhodnutia alebo oznámenia vydané v kontrolovanom období obsahovali údaje „zastavaná plocha“ a „úžitková plocha“). Z uvedeného dôvodu musí správca poplatku vychádzať z projektovej dokumentácie stavby, priloženej k dokumentom tvoriacim podklad pre vydanie stavebného povolenia resp. iného rozhodnutia alebo oznámenia. Nie je možné ako základ poplatku využiť údaj o výmere úžitkovej plochy stavby, ktorý sa vo výnimočných prípadoch uvádza v povoleniach, rozhodnutiach alebo oznámeniach.

Na takomto výklade zákonného ustanovenia sa ustálilo aj Finančné riaditeľstvo SR Banská Bystrica vo svojich Metodických pokynoch vydaných k miestnemu poplatku za rozvoj.

Mesto Senica rozpočtovalo v príjmovej časti rozpočtu na rok 2020 v kategórii 130 Dane za tovary a špecifické služby na podpoložke 133 015 príjem z poplatku za rozvoj spolu v sume 50 000,00 €, v priebehu roka nebol tento očakávaný príjem rozpočtovým opatrením zmenený.

V kontrolovanom období boli správcom miestneho poplatku za rozvoj vyrubené poplatky spolu vo výške 150 799,39 €.

Výšku vyrubeného poplatku podľa konkrétneho druhu povolenia zobrazuje graf č. 3:

Celá vyrubená suma miestneho poplatku bola splatná v r. 2020. Z inventarizácie pohľadávok ku dňu 31.12.2020 bolo zistené, že k tomuto dátumu mesto evidovalo nedoplatok na miestnom poplatku za rozvoj vo výške 87 082,73 €, poplatníci uhradili v kontrolovanom období sumu 63 716,66 €. Pri vyhodnotení plnenia a čerpania rozpočtu mesta Senica k 31.12.2020 bolo toto plnenie vyhodnotené ako plnenie oproti rozpočtu na úrovni 127,43 %, avšak voči skutočne vyrubenej výške poplatku predstavuje táto suma plnenie na úrovni 42,25 % .

Použitie výnosu poplatku za rozvoj upravuje § 11 zákona o miestnom poplatku za rozvoj. Podľa tohto ustanovenia je možné použiť výnos z poplatku na úhradu kapitálových výdavkov zariadenia starostlivosti o deti, slúžiacu na poskytovanie sociálnych, športových a kultúrnych služieb, sociálneho bývania, školského zariadenia a zariadenia slúžiaceho na praktické vyučovanie, zdravotníckeho zariadenia, verejne prístupného parku, úpravy verejnej zelene, miestnej komunikácie, parkovacích plôch, verejného osvetlenia a technickej infraštruktúry, opatrenia na zadržanie vody v území a na zmierňovanie zmeny klímy a adaptácie na jej nepriaznivé dôsledky.

Sumu prijatú ako úhradu za vyrubený poplatok za rozvoj mesto k 31.12.2020 použilo na úhradu kapitálových výdavkov – úhrada fa č. 190183 dodávateľ PALKOVIČ SK, Hlboké – chodník na ul. S. Jurkoviča a fa č. 1019340099 – dodávateľ HÍLEK a spol. a.s., Senica – chodník ul. Hurbanova.

**ZÁVER:**

Pri kontrole bežných výdavkov vynaložených na opravu a údržbu majetku mesta v roku 2020 boli zistené nedostatky, ktoré sú formulované do troch kontrolných zistení. Nedostatky sa týkali neúplného znenia VZN č. 68/2019 o miestnom poplatku za rozvoj, absencie úpravy postupu spolupráce medzi spoločným obecným úradom a finančným oddelením vo veci určenia lehoty a spôsobu predkladania dokumentácie potrebnej pre vyrubenie miestneho poplatku za rozvoj, ako aj spôsobu zisťovania základu poplatku správcom. K zisteným nedostatkom som zároveň navrhla odporúčania na ich nápravu a odstránenie príčin ich vzniku.

Povinná osoba nepodala písomné námietky proti kontrolným zisteniam uvedeným v návrhu správy a preto bola po uplynutí určenej lehoty vypracovaná konečná správa o výsledku z kontroly. Doručením správy povinnej osobe elektronicky aj v písomnom vyhotovení bola kontrola ukončená.

Správa sa nachádza v dokumentácii hlavnej kontrolórky a je k dispozícii k nahliadnutiu.

V Senici dňa 14. 09. 2021

JUDr. Elena Jankovičová

hlavná kontrolórka mesta Senica

|  |  |  |  |  |  |  |  |
| --- | --- | --- | --- | --- | --- | --- | --- |
|  |  |  |  |  |  |  |  |